फ्री हिट पर बोल्ड हुए धोनी, पथिराना ने राणा का कैच छोड़ा; कोलकाता-चेन्नई मैच के मोमेंट्स
Indian Premier League Chennai vs Kolkata. IPL Cricket Match Moments Updates on Dainik Bhaskar. इंडियन प्रीमियर लीग (IPL) में रविवार के आखिरी मुकाबले में कोलकाता नाइट राइडर्स (KKR) ने चेन्नई सुपर किंग्स (CSK) को 6 विकेट से हरा दिया। चेपॉक स्टेडियम में CSK के आखिरी लीग मैच के बाद महेंद्र सिंह धोनी
इंडियन प्रीमियर लीग (IPL) में रविवार के आखिरी मुकाबले में कोलकाता नाइट राइडर्स (KKR) ने चेन्नई सुपर किंग्स (CSK) को 6 विकेट से हरा दिया। चेपॉक स्टेडियम में CSK के आखिरी लीग मैच के बाद महेंद्र सिंह धोनी और चेन्नई टीम ने दर्शकों को जर्सी और टेनिस की बॉल बांटी।
मैच के बाद सुनील गावस्कर और रिंकू सिंह ने धोनी से ऑटोग्राफ लिया। मैच में मथीश पथिराना ने नीतीश राणा का आसान कैच छोड़ दिया। चेन्नई ने 10 गेंद के अंदर 3 विकेट गंवाए और रिंकू डायरेक्ट हिट पर रनआउट हो गए। मैच के ऐसे ही टॉप मोमेंट्स और उनका मैच पर इम्पैक्ट इस खबर में हम जानेंगे...
पहले देखें गावस्कर ने मांगे धोनी से ऑटोग्राफ, उसके बाद धोनी ने रिंकू को टी शर्ट पर दिया अपना ऑटोग्राफ।
1. धोनी से गावस्कर ने मांगा ऑटोग्राफ
IPL का 16वां सीजन खिलाड़ियों की परफॉर्मेंस से ज्यादा अब तक स्टार खिलाड़ियों के बीच इगो क्लैश, तू तू-मैं मैं, छींटाकशी, स्लेजिंग, तनातनी और जूता दिखाने जैसे आरोपों के लिए ज्यादा चर्चित रहा। इस बीच रविवार को सुनील गावस्कर और महेंद्र सिंह धोनी एक फ्रेम में आए और कुछ ही पल में जो कहानी बन गई, वो भी अरसे तक याद की जाएगी। इसे याद रखना और बार-बार दुहराना क्रिकेट और आईपीएल के लिए भी अच्छा है।
दरअसल रविवार को डबल हेडर का दूसरा मैच चेन्नई सुपर किंग्स और कोलकाता नाइट राइडर्स के बीच चेन्नई के चेपक स्टडियम में खेला गया। इस मैच में कोलकाता ने चेन्नई को हराकर प्ले ऑफ में अपनी उम्मीदों को बरकरार रखा।
यह चेपक स्टेडियम में IPL के 16वें सीजन का आखिरी मैच था। मैच के बाद CSK कप्तान महेंद्र सिंह धोनी जर्सी और टेनिस बॉल दर्शकों को बांट कर उनका शुक्रिया अदा कर रहे थे। इसी बीच कमेंटेटर और पूर्व खिलाड़ी सुनील गावस्कर वहां आए और धोनी से कुछ बात करने लगे। उसके बाद उन्होंने अपनी टी शर्ट की तरफ इशारा कर धोनी से ऑटोग्राफ देने के लिए कहा। धोनी ने उनकी टी शर्ट पर माही लिखा।
गावस्कर को जेंटलमैन्स गेम (क्रिकेट) के सबसे बड़े ब्रांड एंबेसडर के तौर पर देखा जाता है। वे टेस्ट क्रिकेट में 10 हजार बनाने वाले पहले क्रिकेटर रहे हैं। वहीं उन्होंने अपने करियर में कभी भी अंपायर के फैसले पर उंगली नहीं उठाई। कहा जाता है कि गावस्कर आउट होने के बाद खुद ही पवेलियन लौट जाते थे। जबकि धोनी को कूल कप्तान के तौर पर भी जाना जाता है।
मैच खत्म होने के बाद पूर्व भारतीय क्रिकेटर सुनील गावस्कर ने अपनी शर्ट पर धोनी का ऑटोग्राफ लिया। उनसे पहले प्लेयर ऑफ द मैच रिंकू सिंह ने भी अपनी KKR की जर्सी पर धोनी से ऑटोग्राफ लिया।
2. धोनी ने रिंकू की टी-शर्ट पर दिया ऑटोग्राफ
मैच के बाद रिंकू सिंह धोनी के पास गए और टी शर्ट पर ऑटोग्राफ लिया। इससे पहले रिंकू सिंह ने CSK से KKR की जीत में अहम रोल निभाया। उन्होंने 54 रन की पारी खेली। रिंकू ने कैप्टन नीतीश राणा के साथ 99 रन की पार्टनरशिप की और मैच पलट दिया।
रिंकू ने IPL के इस सीजन में आखिरी ओवरों में आकर KKR के लिए फिनिशर की भूमिका को बखूबी निभाया है। क्रिकेट विशेषज्ञ इन्हें टीम इंडिया के भविष्य के फिनिशर के तौर पर देख रहे हैं। वहीं धोनी को इंटरनेशनल क्रिकेट में हमेशा बेस्ट फिनिशर माना गया।
अब देखें मैच के मोमेंट्स
3. DRS में बचे डेवोन कॉन्वे 
पहली पारी के 8वें ओवर में चेन्नई सुपर किंग्स के डेवोन कॉन्वे DRS के कारण LBW होने से बच गए। ओवर की दूसरी बॉल वरुण चक्रवर्ती ने ऑफ स्टंप के बाहर गुड लेंथ पर कैरम फेंकी। बॉल टप्पा खा कर लेफ्ट हैंड बैटर कॉन्वे के पैड्स की ओर आई। बैटर ने सिंगल लेना चाहा, लेकिन बॉल पूरी तरह मिस कर गए।
पैड्स पर बॉल लगने के बाद चक्रवर्ती और KKR के बाकी खिलाड़ियों ने LBW की अपील की। अंपायर ने बैटर को आउट करार दे दिया। कॉन्वे ने नॉन स्ट्राइकर अजिंक्य रहाणे से डिस्कशन करने के बाद रिव्यू लिया। रिप्ले में नजर आया कि बॉल स्टंप को मिस करते हुए जा रही थी। फील्ड अंपायर ने अपना फैसला बदला और कॉन्वे नॉटआउट रहे।
इम्पैक्ट: हालांकि कॉन्वे DRS में बचने का फायदा नहीं उठा सके। वे 5 रन और जोड़ सके और 30 रन बनाकर शार्दूल ठाकुर का शिकार हो गए।
4.10 गेंद में चेन्नई ने गंवाए 3 विकेट
पावरप्ले में संभली हुई शुरुआत करने के बाद चेन्नई ने 11 ओवर तक 5 विकेट गंवा दिए। 3 विकेट तो टीम ने 10 ही गेंद के अंदर खो दिए। 10वें ओवर की तीसरी गेंद पर शार्दूल ठाकुर ने डेवोन कॉन्वे को कैच आउट कराया। फिर अगले ही ओवर की पहली और आखिरी गेंद पर सुनील नरेन ने अंबाती रायडु और मोईन अली को बोल्ड कर चेन्नई को पांचवां झटका दे दिया।
इम्पैक्ट: 10 गेंद के अंदर 3 विकेट गंवाने के बाद चेन्नई पर दबाव बढ़ गया। CSK का स्कोरिंग रेट कम हुआ और टीम 20 ओवर में 144 रन ही बना सकी।
5. फ्री हिट पर बोल्ड हुए धोनी 
चेन्नई सुपर किंग्स के कप्तान महेंद्र सिंह धोनी पहली पारी के 20वें ओवर में बैटिंग करने आए। पहली ही बॉल उन्हें वाइड मिली। अगली गेंद वैभव अरोड़ा ने यॉर्कर फेंकी, लेकिन थर्ड अंपायर ने इसे नो-बॉल करार दिया। फ्री हिट बॉल वैभव ने इन स्विंगिंग फुल टॉस फेंकी। धोनी इस गेंद पर बोल्ड हो गए, लेकिन फ्री हिट होने के कारण वे नॉटआउट रह कर क्रीज पर बने रहे। पारी की आखिरी गेंद पर उन्होंने 2 रन लिए।
इम्पैक्ट: महेंद्र सिंह धोनी फ्री हिट मिस कर गए और आखिरी गेंद पर भी 2 रन ही बना सके। इससे टीम का स्कोर 150 के पार नहीं पहुंचा और टीम कोलकाता के खिलाफ 19वें ओवर में ही हार गई।
6. पथिराना ने छोड़ा नीतीश राणा का कैच 
दूसरी पारी के 11वें ओवर में मथीश पथिराना ने नीतीश राणा का कैच छोड़ दिया। मोईन अली ने ओवर की दूसरी बॉल गुड लेंथ पर फेंकी, राणा ने स्वीप शॉट खेला। बॉल स्क्वेयर लेग की ओर हवा में गई, जहां पथिराना कैच लेने के लिए आगे दौड़कर आए। बॉल उनके हाथ में आई, लेकिन डाइव लगाने के बाद गेंद हाथ से छूट गई।
इम्पैक्ट : पथिराना ने जब राणा का कैच छोड़ा, तब वह 26 रन पर बैटिंग कर रहे थे। कैच छूटने के बाद उन्होंने 44 बॉल में 57 रन की नॉटआउट पारी खेली और अपनी टीम को जीत दिलाई।
7. डायरेक्ट हिट से पवेलियन लौटे रिंकू सिंह 
दूसरी पारी के 18वें ओवर में रिंकू सिंह रनआउट हो गए। पथिराना के ओवर की पहली बॉल को कवर्स की ओर खेलकर रिंकू रन लेने के लिए दौड़ पड़े। कवर्स पर खड़े फील्डर मोईन अली ने बॉल उठाई और नॉन स्ट्राइकर एंड की ओर डायरेक्ट थ्रो मार दिया। रिंकू 54 के स्कोर पर रनआउट हो गए।
इम्पैक्ट: रिंकू सिंह अपनी टीम को जीत दिलाने से पहले ही रनआउट हो गए। हालांकि कप्तान नीतीश राणा आखिर तक टिके रहे और उन्होंने आंद्रे रसेल के साथ टीम को जीत दिलाई।
8. चेपॉक पर आखिरी लीग मैच को बनाया स्पेशल 
चेन्नई सुपर किंग्स का चेपॉक स्टेडियम में इस सीजन का आखिरी लीग मैच था। टीम लीग स्टेज में अपना आखिरी मैच दिल्ली कैपिटल्स के खिलाफ दिल्ली में ही खेलेगी। मैच खत्म होने के बाद CSK की पूरी टीम ने ग्राउंड का चक्कर लगाया। धोनी और टीम के बाकी खिलाड़ियों ने दर्शकों को टेनिस बॉल और CSK की जर्सी बांटी।
